James Dalton verskyn in hofJames Dalton (Foto: LinkedIn) Die oud-Springbok James Dalton (44) het Maandag in die Kaapstadse landdroshof verskyn. Volgens sers. Noloyiso Rwexana, woordvoerder van die polisie, is Dalton Donderdagaand in hegtenis geneem op aanklagte van aanranding, intimidasie en verset teen inhegtenisneming. Dalton het na bewering ‘n ander motor met syne gestamp. Die weergawes verskil daaroor of Dalton in ‘n botsing betrokke was of moontlik net ‘n ander motor met sy motor gestamp het by ‘n kuierplek in Seepunt. Hy het toe glo stry gekry met polisielede op die toneel. Dalton het egter gesê daar was nie ‘n ongeluk nie en hou vol hy het sy volle samewerking gegee. Eric Ntabazalila, woordvoerder van die Nasionale Vervolgingsgesag (NVG), het gesê Dalton het Maandag vlugtig in die hof verskyn en die saak is tot 4 April uitgestel. Volgens Ntabazalila is Dalton “ure na sy inhegtenisname” op borgtog van R1 500 vrygelaat. Sy borgtog is vandag verleng. Dalton is al verskeie kere in die verlede aangekla van onder meer aanranding en opsetlike saakbeskadiging. Die sake is egter later teruggetrek of hy is vrygespreek. Dalton het van 1994 tot 2002 vir die Springbokke gespeel.